РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/34-21

25. фебруар 2021. године

Б е о г р а д

З А П И С Н И К

 ТРЕЋЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 19. ФЕБРУАРА 2021. ГОДИНЕ

Седница је одржана у Малој сали Дома Народне скупштине са почетком у 10,10 часова.

Седницом је председавао мр Милован Дрецун, председник Одбора.

Седници су присуствовали чланови Одбора: Данијела Вељовић, заменик председника Одбора и чланови Одбора: Милица Обрадовић, Ненад Митровић, Милан Савић, Милош Терзић, Тамара Пилиповић, Александар Мирковић, Рајко Капелан, Славиша Булатовић, Љубомир Марић, , Ђорђе Косанић, Звонимир Стевић, као и заменици чланова Одбора: Небојша Бакарец, Ђорђе Тодоровић и Жарко Богатиновић.

Седници Одбора оправдано нису присуствовали чланoви: Србислав Филиповић и Илија Животић.

Поред чланова и заменика чланова Одбора, седници су присуствовали представници Канцеларије за Косово и Метохију: Игор Поповић, в.д. помоћника директора Канцеларије за КиМ; Душица Николић, в.д. помоћника директора Канцеларије за КиМ; Светлана Миладинов, в.д. помоћника директора Канцеларије за КиМ; Иван Вујић, в.д. помоћника директора Канцеларије за КиМ; Јелена Стојковић, в.д. помоћника директора Канцеларије за КиМ; Дејан Павићевић, в.д. помоћника директора Канцеларије за КиМ; Бојана Анђелковић, шеф кабинета директора Канцеларије за КиМ; Милоје Здравковић, помоћник директора Канцеларије за координационе послове у преговарачком процесу са ПИС у Приштини са саветницима: др Сања Арежина, Марко Антић, Милена Јанићијевић и Обрен Вученовић и из Канцеларије УН у Београду Јевгениј Раздорозни, службеник за политичка питања.

Седници Одбора су присуствовали и начелници управних округа са Косова и Метохије, градоначелници и представници привремених органа општина са Косова и Метохије.

 Председник је у име Одбора поздравио све присутне и констатовао кворум за рад и одлучивање. На предлог председника Одбора, једногласно (петнаест „за“ гласова ) усвојен је следећи:

Д н е в н и р е д

1. Разматрање Извештаја о раду Канцеларије за Косово и Метохију за период јануар-децембар 2020. године, који је поднела Канцеларија за Косово и Метохију (15 Број 02-111/21-1 од 11. фебруара 2021. године);
2. Информисање Одбора о стању у дијалогу Београда и Приштине;
3. Разно.

Председник је обавестио присутне да ће се радити у складу се временом за расправу дефинисаним чланом 75. Пословника Народне скупштине.

По првој тачки дневног реда, председавајући је дао реч Игору Поповићу, в.д. помоћника директора Канцеларије за Косово и Метохију.

Игор Поповић је по овлашћењу директора Канцеларије за Косово и Метохију представио Извештај о раду Канцеларије за Косово и Метохију за период јануар-децембар 2020. године.

На самом почетку Поповић је рекао да је Канцеларија у области правосуђа и имовинско правних питања у извештајном периоду редовно пружала правну помоћ лицима са боравиштем на територији АП Косова и Метохије, као и интерно расељеним лицима, давањем усмених и писмених правних савета, обраћање надлежним органима Републике Србије и обраћање међународним мисијама. Он је истакао да је помоћ везана за имовинско правне, радно правне односе, судску заштиту, оставину, социјална питања, катастар и разне друге области од значаја за лица са територије Косова и Метохије. Такође је истакао да се велики број странака обраћао Канцеларији путем телефона лично, тако да је у великом броју случајева пружена правна помоћ без отварања посебних предмета. Сва наведена правна помоћ се од стране Канцеларије врши потпуно бесплатно, рекао је Поповић, што олакшава положај корисника који су најчешће у тешкој материјалној ситуацији. Канцеларија је такође наставила са пружањем помоћи лицима српске и неалбанске националности против којих се од стране правосуђа привремених институција самоуправе на територији Косова и Метохије воде монтирани кривични поступци за наводно почињена тешка кривична дела током оружаних сукоба на територији Косова и Метохије 1998. и 1999. године, као и за друга кривична дела по оптужницама које су конструисане у циљу вршења притиска за исељавање преосталог српског и неалбанског становништва и спречавања повратка расељених. Финансирање се врши преко локалних самоуправа на Косову и Метохији на основу годишњег програма распореда коришћења средстава за пружање правне помоћи, усвојеног у фебруару 2020. године, закључком Владе рекао је помоћник директора Канцеларије.

 У даљем излагању Поповић је рекао да је у извештајном периоду Канцеларија активно сарађивала са пројектом бесплатне правне помоћи који се финансира из ИПАРД средстава у вредности од 2.951.630 евра. Пројекат има 4.987 случајева са 5.783 клијената физичких лица. Канцеларија је у извештајном периоду наставила са пружањем помоћи СПЦ у циљу заштите црквене имовине на територији АП Косово и Метохија, путем финансирања рада Правне службе Епархије рашко-призренске у циљу вођења судских и управих поступака на територији Косова и Метохије за заштиту и повраћај имовине СПЦ на Косову и Метохији и прикупљању документације о имовини. Највећи пример угрожавања имовине СПЦ је изградња пута Дечани-Плав поред самог манастира Високи Дечани током лета 2020. године године од стране привремених институција самоуправе. Изградња је угрожавала безбедност манастира, услед чега је Правна служба Епархије покренула поступке и интервенисала код међународних организација на Косову и Метохији против изградње наведеног пута и за враћање 24 хектара поседа манастира. Канцеларија је у извештајном периоду за ту намену Правној служби Епархије издвојила значајна средства.

Поповић је нагласио да треба имати у виду чињеницу да су поред економских тешкоћа, привредни субјекти са територије АП Косова и Метохије изложени дугогодишњим узурпацијама имовине, тешкоћама у промету робе, кретању људи, прекиду рада, противправном приватизацијом спроведеном од тзв. Косовске агенције за приватизацију и слично. Канцеларија је у извештајном периоду пружила стручну помоћ привременим органима општина на територији на Косову и Метохији у управљању пословима из надлежности локалних самоуправа. Пружена је правна помоћ јединицама локалне самоуправе у вези са судским поступцима путем давања усмених информација, тумачења одредби и позитивних прописа, као и мишљења на предлоге вансудских поравнања. Стручну помоћ Канцеларија је пружала и окрузима на територији АП Косово и Метохија. Током епидемије корона вируса Ковид–19 и ванредног стања, проглашеног од стране Владе Републике Србије 15. марта 2020. године, вршена је активна сарадња са кризним штабовима које су организовале локалне самоуправе на Косову и Метохији. Канцеларија је за подршку јединицама локалне самоуправе обезбедила услове за њихово несметано функционисање путем капиталних трансфера. Помоћник директора је рекао да је, такође, вршено подстицање развоја пољопривреде на територији АП Косово и Метохија. Да би се омогућио квалитетнији живот и стварање услова за опстанак и останак, у смислу обезбеђења бржег и ефикаснијег начина за подизање сектора привреде, на предлог Канцеларије, усвојен је програм расподеле и коришћење подстицајних средстава за развој пољопривреде на подручју АП Косово и Метохија за 2020. годину, чиме су постигнути резултати у набавци више десетина јединица крупне и ситне пољопривредне механизације и опреме за потребе пољопривредних домаћинстава за подручје општине Гњилане, Обилић, Пећ, Приштина и Зубин Поток. Успешно је организован наступ произвођача вина и туристичких организација са простора АП КиМ на међународном сајму вина и туризма. Подржано је и одржавање других манифестација које за циљ имају промоцију пољопривредних капацитета, као што је подршка члановима пчеларских удружења са подручја Косова и Метохије. Пружена је помоћ у реализацији пролећне и јесење сетве повратничким заједницама у општинама Клина, Исток, Пећ, Вучитрн, Призрен, Ново Брдо, Урошевац, Србица и Ораховац. У извештајном периоду Канцеларија је на територији АП Косова и Метохије издвојила значајна средства у циљу реконструкције и санације, одржавања и уређења путне инфраструктуре, за одржавање канализационих, водоводних и електроенергетских мрежа. Од велике је важности и пројекат изградње здравствено-туристичког комплекса Рајска бања у бањској општини Звечан, нагласио је Поповић и додао да је пружана помоћ регионалном водоводу „Газиводе“ у циљу несметаног водоснабдевања три општине на северу КиМ, а да је у току изградња још једног стационара, за који су обезбеђена и пренета средства општини Звечан. Он је рекао да је пружана помоћ у функционисању ЈП за информисање „Мрежа Мост“ . У циљу подршке одрживом повратку и останку на територији КиМ, Канцеларија је у извештајном периоду спроводила низ активности у области изградње и реконструкције стамбених, јавних и инфраструктурних објеката на територији АП Косово и Метохија, у складу са програмом расподеле и коришћења средстава ради подршке изградње и реконструкције стамбених, јавних и инфраструктурних објеката, који је усвојен закључком Владе Републике Србије јануара 2020. године. Такође је вршена изградња стамбених зграда кроз реализацију четири пројекта на територији општине Лепосавић, Косовска Митровица и Звечан. Вршена је обнова објеката предшколских установа, основних и средњих школа, високошколских установа и ученичких и студентских домова, изградња и реконструкција, адаптација и санација објеката здравствених установа. Канцеларија је вршила послове у области међународне сарадње и сарадње са међународним мисијама на територији АП Косово и Метохија. Вршена је заштита културне баштине, подршка Српској православној цркви и осталим културним активностима. Редовно су праћени извештаји Координационог тела МУП за КиМ о етнички мотивисаним нападима на Србе и друге неалбанце на територији АП Косово и Метохија. Урађене су детаљне статистичке анализе инцидената на територији, месечни прегледи извршених напада, а на основу тих података сачињене су информације које су достављане релевантним институцијама Републике Србије. Канцеларија је такође обезбедила подршку јавним службама у извештајном периоду, образовних, здравствених институција, организација цивилних друштава и спортских организација., путем Програма распореда и коришћења финансијских средстава из јануара 2020. године. Континуирано се решава проблем превоза ученика на територији АП Косово и Метохија за општине Косовска Каменица, Гњилане, Косовска Митровица, Вучитрн, Исток, Пећ и Урошевац.У области социјалне помоћи на територији Косова и Метохије пружана је помоћ социјално најугроженијем становништву: породицама повратника, породицама отетих и несталих лица, једнократне помоћи и помоћи корисницима народних кухиња. Поповић је у даљем излагању истакао да су у извештајном периоду вршене активности у области преговарачког поглавља 35. Канцеларија је у овом периоду вршила послове највише везане за обављање дијалога који је имао дужи застој, тачније од новембра 2018. године незаконитим увођењем царинских такси од стране Приштине на робу из централне Србије. Преговори уз посредовање ЕУ су формално обновљени тек јула 2020. године и уз наглашену промењиву динамику водили током читавог извештајног периода. Ти разговори су претходно обухватали имплементацију претходно постигнутих споразума у дијалогу, али отворене су и нове теме. Тема несталих, тема интерно расељених лица и економска сарадња по којима је дошло до начелног приближавања ставова. У каснијој фази дошло је и до покретање преговора по питању имовине и финансијских потраживања, међусобних финансијских потраживања, али у тим областима до данас није остварен апсолутни никакав помак, рекао је Поповић.

Након презентовања, председавајући се захвалио помоћнику директора Канцеларије на исцрпном излагању, отворио дискусију по овој тачки дневног реда и представницима Канцеларије за КиМ упутио неколико питања и предлога. Прво питање се односило на информацију о подносиоцима захтева приштинске стране за посете, њихове позиције у привременим институцијама самоуправе, као и шта је наведено као сврха њихове посете. Друго је била молба Канцеларији да у што краћем року припреми информацију за Одбор, која се односи на кршење људских права и слобода Срба на КиМ и угрожавање њихове безбедности, имовине, дискриминације, све са конкретним подацима, како би посланици могли да користе те податке и информације у разговорима и међународним контактима. Председавајући је предложио одржавање заједничког састанка са директором Канцеларије и његовим сарадницима на тему презентовања међународној заједници информација, чињеница, доказа о злочинима које је починила терористичка ОВК до којих је дошла Радна група. Он је рекао да се у наредном периоду мора озбиљније радити на упознавању међународне заједнице са ужасним злочинима и бруталним етничким чишћењем које је починила терористичка ОВК, како не би надвладала лажна слика коју Приштина снажно пласира кроз међународну кампању. Дрецун је обавестио присутне да је пре два дана имао састанак са председником Комитета државне Думе Руске Федерације господином Слуцким, који му је у неколико наврата говорио о спремности руске стране да пружи сву врсту хуманитарне помоћи српском народу на КиМ. Уз претпоставку да Канцеларија већ има контакте са њима, рекао је да је ово додатно охрабрење да се преко званичних контаката и преко Министарства спољних послова и Руске амбасаде у Србији, обезбеди већа количина хуманитарне помоћи од стране Руске Федерације. Председник Одбора је на крају дискусије затражио ближе појашњење у вези приближавања ставова по питању несталих, интерно расељених и економске сарадње.

Звонко Стевић је на почетку обраћања поздравио присутне и упутио честитке Српској листи на убедљивој победи на простору Косова и Метохије поводом протеклих избора на КиМ уз јасну поруку и подршку државног руководства, које води бригу о заштити националних државних интереса на простору Косова и Метохије. Он је нагласио да је та подршка и порука двосмерна. На основу укупних финансијских улагања, која су презентована у Извештају, јасно је да је државном руководству изузетно стало да сачува простор Косова и Метохије и српску заједницу, као и остали неалбански живаљ на КиМ. Истовремено је српски народ на простору Косова и Метохије показао коме верује, чију политику подржава и за шта се залаже, нагласио је Стевић. Он је указао на значајна средства која се на годишњем нивоу опредељују из буџета Републике Србије, као и примедбу на њихову прерасподелу. Затражио је појашњења везано за судске спорове уз претпоставку да се ради о радно-правним споровима. Када је у питању број повратака расељених лица, Стевић је рекао да је међународна заједница пала на испиту, јер се од укупно 250 хиљада Срба који су напустили простор Косова и Метохије, у периоду од 2000. до 2019. године вратило свега 15.631 лице. Он је рекао да поред проблема безбедности, свакодневних притисака, напада на појединце, на оне који су се вратили, имовинско-правни односи, изражена је појава продаје српских имања, посебно у централном делу. Стевић је још истакао проблем запошљавања и указао на потребу системског решавања овог питања.

Дејан Павићевић је изнео неколико појашњења у вези питања постављених у дискусији по првој тачки дневног реда. Што се тиче захтева за посете, рекао је да је било по четири са обе стране и по две реализоване, а две одбијене. Када је у питању приштинска страна, рекао је да су се две одбијене односиле на захтеве тзв. министарке иностраних послова Косова, које су за циљ имале искључиво провокацију.

 Игор Поповић је дао одговарајућа појашњења везана за судске спорове и рекао да се ради о дугогодишњим споровоима, као и да Канцеларија улаже максимум у њихово решавање. Што се тиче повратка расељених, указао је на опструкције Приштине, на застрашивање, имовинску узурпацију и нагласио да је„Сунчана долина“, насеље таквог типа, које треба да помогне повратку. Када је у питању запошљавање, Поповић је рекао да ће се улагати у привредне активности, да ће се људи запошљавати по основу развоја привреде и пољопривреде, као и да ће се запошљавати у јавним институцијама, у јавном сектору, све у складу са одрживим финансијским могућностима.

Пошто више није било пријављених за дискусију, председавајући је ставио на гласање прихватање Извештаја о раду Канцеларије за Косово и Метохију за период јануар-децембар 2020. године, који је поднела Канцеларија за Косово и Метохију. Одбор је једногласно (15 гласова „за“) прихватио Извештај о раду Канцеларије за Косово и Метохију за период јануар-децембар 2020. године, који је поднела Канцеларија за Косово и Метохију (15 Број 02-111/21-1 од 11. фебруара 2021. године).

Председник је обавестио присутне да ће Одбор, на основу чл. 59. и 229. Пословника Народне скупштине, поднети Извештај Народној скупштине о прихватању Извештајао раду Канцеларије за Косово и Метохију за период јануар – децембар 2020. године, који је поднела Канцеларија за Косово и Метохију.

По другој тачки дневног реда председавајући је дао реч Милоју Здравковићу, помоћнику Канцеларије за координационе послове у преговарачком процесу са привременим институцијама самоуправе у Приштини.

Милоје Здравковић је најпре подсетио да се дијалог Београда и Приштине практично од 2017. године налази у хроничној кризи, а та криза је проузрокована одбијањем Приштине да испуни преузете обавезе. Први споразум о нормализацији односа који је потписан 19. октобра 2013. године у првих шест тачака регулише формирање заједнице српских општина, при чему Приштина ниједну од ових шест тачака није испунила, што и представља основни проблем у наставку дијалога. Поглавље 35. његово отварање и даљи поступак по овом поглављу није могућ до потпуне примене првог споразума о нормализацији односа. Осим одбијања Приштине да испуни обавезе из споразума, Здравковић је рекао да смо се од 2018. до априла 2020. године суочили са проблемом такси, тј. када су привремене институције самоуправе у Приштини увеле таксу на робу из централне Србије у висини од 100%, коју су током 2019. године преименовале у тзв. постепену примену реципроцитета. У априлу 2020. године ЕУ је именовала специјалног изасланика за дијалог Београда и Приштине, словачког дипломату, господина Мирослава Лајчака, чијим именовањем је практично поново отпочет дијалог Београда и Приштине. Главни предуслов за почетак дијалога Београда и Приштине представљала је смена чланова привремених институција самоуправе у Приштини, што је извршено већ у јуну 2020. године, формирањем Владе Абдулаха Хотија. Од тада па до краја 2020. године одржано је укупно 11 рунди преговора. Оно што карактерише наставак дијалога између Београда и Приштине јесте промена методологије. То значи да се све што смо до сада у договору са Приштином постигли, ставља се са стране, посебно оне одредбе које Приштина није спровела. Усмеравамо се на рад по неком свеобухватном споразуму, који би требало да реши и ово што није до сада Приштина испунила плус добијамо додатне захтеве, рекао је Здравковић. Постигнута је начелна сагласност, али није постигнут никакав договор и ништа није званично потписано. Када је реч о несталима, наша страна је за сваку сарадњу, нагласио је и додао да је наша страна захтевала отварање архиве, тј. дневника ОВК, при чему су они демантовали постојање таквих докумената, иако су иста доступна њиховим институцијама. Осим питања несталих и интерно расељених и економске сарадње, од септембра па до децембра 2020. године, вођени су разговори о имовини и финансијским потраживањима. Када је реч о имплементацији до сада договорених споразума, постоји помак, у ИБМ-у и слободи кретања, помак у смислу да је заједничка тачка преласка Мердаре проглашена за део зелених коридора, чиме је омогућен слободан и бржи проток робе, али истовремено постоје бројни проблеми у имплементацији споразума, попут полиције, цивилне заштите, правосуђа и слично. На крају излагања, Здравковић је нагласио да се Канцеларија суочава у наставку дијалога са сталним покушајима Приштине да поменуте теме из дијалога, покушава да измести из дијалога Београд и Приштина у различите регионалне иницијативе, попут Споразума ЦЕФТА, Споразума о регионалној сарадњи, транспортној заједници и слично, на тај начин што би Приштина начелно постигла сагласност са неком од чланица ове регионалне организације, пре свега Албанијом и онда, по том систему, постигнути споразум, захтевати да све остале чланице поштују на исти начин.

Након излагања Милоја Здравковића, председавајући је отворио дискусију по другој тачки дневног реда. За реч се јавио Небојша Бакарец.

Небојша Бакарец је подсетио на стање дијалога у време петомесечне Куртијеве власти и изразио бојазан да ће Србија у предстојећем периоду бити у непредвидивим искушењима, зависно од тога да ли ће Бајденова администрација подржати Куртија, односно ако Курти буде изабран за следећег председника Владе. Он сада има 56 посланика, док се очекује већи број, с обзиром да се још пребројавају гласови дијаспоре, рекао је Бакарец. У даљем излагању говорио је о Куртијевој агенди, која подразумева уједињење Албаније и лажне државе Косово, а Србе као реметилачки фактор у тој намери. Онемогућавање повратка расељених је део његове агенде, отимање српске приватне и државне имовине и српског културног наслеђа, као и територијалне претензије на Прешевску долину, рекао је Бакарец.

Пошто по другој тачки више није било пријављено за дискусију, прешло се на рад по трећој тачки „Разно“.

Председавајући је по тачки „Разно“ обавестио Одбор да је између две седнице народни посланик Светозар Андрић поднео оставку на место члана Радне групе за прикупљање чињеница и доказа у расветљавању злочина над припадницима српског народа и осталих националних заједница на Ким. У складу са оставком, председавајући је ставио на гласање Одлуку о измени одлуке о образовању Радне групе, коју је Одброј једногласно (са 15 гласова „за“) усвојио.

Председавајући је Одбору предложио усвајање Одлуке о начину рада Радне групе, коју је Одбор једногласно (са 15 гласова „за“) усвојио.

 Пошто по тачки „Разно“ није било пријављених за дискусију, председавајући се захвалио присутнима на сарадњи и закључио рад треће седнице Одбора.

 Седница је завршена у 12,00 часова.

 Саставни део овог записника чини препис обрађеног тонског снимка, вођен на седници Одбора.

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић мр Милован Дрецун